དབྱར་རྩྭ་དགུན་འབུ་གླེང་བར་བྱེད་ན་གཙོ་བོ་རིན་གོང་དང་ཚོང་ལས་གླེང་དགོས་རེད།དེ་ལ་དཔལ་འབྱོར་གྱི་ངོས་ནས།ཚོང་ལས་དང་རིན་གོང་ནི་བརྟེན་ཅིང་འབྲེལ་བ་ལྟ་བུ་ཞིག་ཆགས་འདུག་པ་ཡིན་ན།གནད་དོན་དེ་དག་གཅིག་ཅར་དུ་དཔྱད་དགོས་ཀྱི་རེད།སྤྱིར་ཚོང་ར་གང་ཞིག་ཡིན་རུང་དེ་ལ་བཙོང་མཁན་དང་ཉོ་མཁན་ཕྱོགས་གཉིས་འཛོམས་དགོས་ཏེ།ཕྱོགས་དེ་གཉིས་ཀྱིས་འདྲ་མཉམ་གྱི་མ་རྩ་བརྗེ་བསྒྱུར་བྱེད་པ་ལ་ཚོང་ལས་ཟེར་བ་རེད།མ་རྩ་ཡང་ལྟོས་བཅས་སུ་བཙོང་མཁན་གྱི་ཐོན་རྫས་དང་ཉོ་མཁན་གྱི་དངུལ་རྩ་སོགས་རིགས་གཉིས་ཡོད་རེད།ཕྱོགས་དེ་གཉིས་ནི་ཚོང་རའི་ཁྲོད་ཀྱི་དབང་བསྒྱུར་མཁན་ཡིན་དགོས།དབང་བསྒྱུར་གང་བྱེད་དགོས་རེད་ཟེར་ན།རང་རང་གི་ཁེ་ཕན་སྲུང་བ་སྟེ་གཙོ་བོ་ཚོང་རྫས་ཀྱི་རིན་གོང་གཏན་ཁེལ་བྱེད་པ་དེ་རེད།ད་ང་ཚོས་བོད་ཡུལ་གྱི་དབྱར་རྩྭའི་ཚོང་ར་ལ་གཞིགས་ནས་བཤད་ན།དབྱར་རྩྭའི་ཚོང་རའི་བདག་པོ་ནི་འབུ་བརྐོ་མཁན་གྱི་བོད་པ་དང་ཕྱི་རོལ་གྱི་ཉོ་མཁན་དེ་ཕྱོགས་གཉིས་པོ་ཡིན་དགོས།དབྱར་རྩྭའི་རིན་གོང་གཏན་ཁེལ་བྱེད་པ་དེའང་དེ་བཞིན་ཕྱོགས་འདི་གཉིས་ཀྱི་མོས་མཐུན་ཞིག་ནས་ཐོན་དགོས་པ་རེད།འོན་ཀྱང་ང་ཚོའི་རོང་འབྲོག་མི་མང་གིས་དོན་དམ་པརདབྱར་རྩྭའི་རིན་གོང་ལ་ཤུགས་རྐྱེན་གང་ཡང་སྤྲོད་ཐུབ་ཀི་ཡོད་མ་རེད།གཞུང་ལུགས་དང་བསྟུན་ན།རང་དབང་ཡིན་པའི་ཚོང་ར་ལ་དེ་འདྲའི་འདྲ་མཉམ་མིན་པའི་གནས་ཚུལ་འབྱུང་མི་སྲིད་པ་རེད།གང་གིས་ཟེར་ན།རང་དབང་གི་ཚོང་ར་ནི་མ་རྩ་ཅན་གྱིས་ཁེ་ཕན་ཆེས་འདྲ་མཉམ་དེར་གཞི་བྱས་ནས་ཚུགས་པ་ཡིན་པས་ན།ད་སྐབས་འདི་ལྟ་བུའི་བཙོང་རྒྱུ་དབྱར་འབུ་ལག་ལ་ཡོད་བའི་མ་རྩ་ཅན་ཏེ།རོང་འབྲོག་མི་མང་གི་ཁེ་ཕན་ལ་གནོད་འཚེ་ཐེབ་ཤོར་ན།སྟག་སྟག་ཚོང་ར་འདི་གཞན་དབང་དུ་ཤོར་ཡོད་པ་མཚོན་ནུས།